32006R0767
L 134/14
JURNALUL OFÍCIAL AL UNIUNII EUROPENE
REGULAMENTUL (CE) NR. 767/2006 AL COMISIEI
din 19 mai 2006
de modificare a Regulamentului (CE) nr. 1081/1999 privind deschiderea și modul de gestionare a contingentelor tarifare de import pentru tauri, vaci și juninci, altele decât cele destinate abatorizării, din anumite rase alpine și montane
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și mânzat (1), în special articolul 32 alineatul (1),
întrucât:
(1)
Regulamentul (CE) nr. 1081/1999 al Comisiei (2) prevede deschiderea și gestionarea multianuală a unor contingente tarifare de import pentru anumite animale vii din specia bovină.
(2)
Acordul sub forma unui schimb de scrisori încheiat între Comunitatea Europeană și Statele Unite ale Americii în conformitate cu articolul XXIV alineatul (6) și cu articolul XXVIII din Acordul General pentru Tarife Vamale și Comerț (GATT) din 1994 (3), aprobat prin Decizia nr. 2006/333/CE a Consiliului (4), prevede ajustarea contingentelor tarifare de import stabilite prin Regulamentul (CE) nr. 1081/1999, începând cu 1 iulie 2006.
(3)
De asemenea, ținând seama de cantitățile disponibile la import în cadrul acestui contingent și în scopul simplificării gestionării, este necesar să fie eliminată a doua serie de alocare menționată la articolul 9 din Regulamentul (CE) nr. 1081/1999.
(4)
Prin urmare, Regulamentul (CE) nr. 1081/1999 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
Regulamentul (CE) nr. 1081/1999 se modifică după cum urmează:
1.
La articolul 1 alineatul (1), la coloana a patra din tabelul „Volumul contingentului (în număr de capete)”:
(a)
„5 000” se înlocuiește cu „710” la numărul de ordine 09.0001;
(b)
„5 000” se înlocuiește cu „711” la numărul de ordine 09.0003.
2.
La articolul 2, alineatul (1) se înlocuiește cu următorul text:
„(1) Cele două volume contingentare menționate la articolul 1 alineatul (1) se subîmpart în două părți de 500 și respectiv 210 capete la numărul de ordine 09.0001 și în două părți de 500 și respectiv 211 capete la numărul de ordine 09.0003.
(a)
prima parte a fiecărui volum contingentar se distribuie între importatorii din Comunitate care pot dovedi că au importat animale în cadrul contingentului cu numărul de ordine 09.0001 și/sau 09.0003, în cursul celor 36 de luni care preced anul importului respectiv.
Cu toate acestea, statele membre pot accepta drept cantitate de referință drepturile de import pentru anul precedent care nu au fost atribuite, ca urmare a unei erori administrative comise de organismul național competent dar la care importatorul ar fi avut drept;
(b)
a doua parte a fiecărui volum contingentar este rezervată importatorilor care pot dovedi că au importat din țări terțe cel puțin 75 de animale vii din specia bovină clasificate la codul NC 0102, în cursul celor 12 luni care preced anul importului respectiv.”
3.
Articolul 9 se elimină.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică începând cu 1 iulie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 mai 2006.